b'\n_START_ARTICLE_\nMinedykkerkommandoen\n_START_SECTION_\nMinedykkerkommandoens oppgaver\n_START_PARAGRAPH_\nMDK er Forsvarets eneste st\xc3\xa5ende operative enhet innenfor uskadeliggj\xc3\xb8ring av eksplosiver p\xc3\xa5 land og i vann. I tillegg til Sj\xc3\xb8forsvaret jobber minedykkerne bl.a. med de andre forsvarsgrenene, Politiet og Kystverket. Oppdragene innbefatter farvannsunders\xc3\xb8kelser, rydding av historisk ammunisjon, oppdukkende eksplosivrydderoppdrag og nasjonal beredskap mot terrorbomber (IED)._NEWLINE_For \xc3\xa5 klarere farvann benytter minedykkerne avansert teknologi som autonome undervannsfarkoster (AUV) med s\xc3\xb8kesonar, fjernstyrte undervannsfarkoster (ROV) med kamera, undervannsnavigasjon, h\xc3\xa5ndholdte sonarer og sv\xc3\xb8mmehjelp._NEWLINE_MDK har ogs\xc3\xa5 trening og spesialutrustning for \xc3\xa5 kunne bist\xc3\xa5 i havarisituasjoner og har tidligere bidratt med \xc3\xa5 fjerne store mengder ammunisjon og objekter ved tidligere fly- og skipshavarier som f.eks KNM Oslo, KNM Orkla og KNM Helge Ingstad.\n_START_SECTION_\nUtdanning\n_START_PARAGRAPH_\nVeien til operativ minedykker begynner med en grovseleksjon (MDUP1) ved Dykker- og Froskemannssenteret (DFS) p\xc3\xa5 Haakonsvern, der man blant annet gjennomg\xc3\xa5r fysiske og psykiske tester, samt mestringsevne i vann._NEWLINE_Videre vil personell som blir tilbudt plass p\xc3\xa5 Minedykkerkurset starte utdannelsen p\xc3\xa5 DFS. De som ikke blir tilbudt plass f\xc3\xa5r tildelt annen f\xc3\xb8rstegangstjeneste etter Forsvarets behov (f\xc3\xb8rstegangstjeneste), sendt tilbake til egen avdeling (stadig tjenestegj\xc3\xb8rende) eller dimittert fra Forsvaret (sivile)._NEWLINE_Minedykkerkurset best\xc3\xa5r av 2 moduler: _NEWLINE_Minedykker Utdanningsprogram (MDUP) 2: Grunnleggende minedykkerutdannelse og MDUP 3: Videreg\xc3\xa5ende minedykkerutdannelse. _NEWLINE_Lengden p\xc3\xa5 disse er til sammen i underkant av ett \xc3\xa5r. Kandidater som gjennomf\xc3\xb8rer minedykkerutdannelsen tilfredsstillende og kvalifiserer seg til videre tjeneste blir overf\xc3\xb8rt til Minedykkerkommandoen som minedykkeroperat\xc3\xb8rer._NEWLINE_Som operat\xc3\xb8r og profesjonell minedykker utvikler operat\xc3\xb8rene seg kontinuerlig innenfor faget og egen spesialisering. De vil f\xc3\xa5 blant annet trykkammeroperat\xc3\xb8rkurs- og dykkerlederutdannelse. Operat\xc3\xb8rene kan p\xc3\xa5regne videre utdanning i Norge og utlandet innenfor sin spesialisering. Avhengig av egne forutsetninger og avdelingens behov sendes utvalgte operat\xc3\xb8rer p\xc3\xa5 befalsutdannelse.\n_START_SECTION_\nHistorikk\n_START_PARAGRAPH_\nMinedykkerkommandoen har bakgrunn i utdannelsen av forsvarets f\xc3\xb8rste froskemenn i 1953. Froskemennenes oppgave var \xc3\xa5 drive rekognosering og sabotasje mot fiendtlige m\xc3\xa5l over og under vann. De skulle ogs\xc3\xa5 ha kapasitet til \xc3\xa5 uskadeliggj\xc3\xb8re alle typer sprenglegemer i vann. Froskemennene brukte oksygenapparater med en maksimal dykkedybde p\xc3\xa5 10 meter. Oppgavene for froskemennene ble omfattende og krevde mange spesialiseringer. Tjenesten ble derfor splittet mellom minedykkere og marinejegere i 1968. Det ble opprettet en minedykkertropp for Nord-Norge og en for S\xc3\xb8r-Norge.\n_START_SECTION_\nInternasjonale operasjoner\n_START_PARAGRAPH_\nMinedykkerkommandoen har deltatt med personell i operasjoner i blant annet Afghanistan, Irak, Syria, Somalia, Estland, Latvia, Litauen og Nord-Makedonia'